Gedagte vir die dag: Die belangrikste geestelike gaweAl het ek die gawe van profesie en ken ek al die geheimenisse en besit ek al die kennis, en al het ek al die geloof om berge te versit, maar ek het geen liefde nie, dan is ek niks. (1 Korintiërs 13:2) Is jy dalk ’n bietjie jaloers op ’n vriendin se wonderlike talente en gawes? Miskien voel jy die verskil wat jy in die kerk of wêreld probeer maak, kom nie naby die verskil wat sy maak nie en dit laat jou minderwaardig en selfs effe afgunstig voel. Raak ontslae van daardie gevoel van minderwaardigheid – onthou, die verskillende gawes wat ons van God ontvang het moet juis die kerk opbou en eenheid onder gelowiges bevorder. Ons hoef nie op mekaar se gawes jaloers te wees nie, want elkeen het immers ’n unieke een ontvang om ’n spesifieke verskil in die wêreld te maak. Meer nog, het jy geweet dat die een gawe wat die wêreld die meeste na hunker en soek, die een ding wat die mensdom die meeste nodig het, liefde is? Daar is niks belangriker, geen ander gawe of talent, wat ons as Christene die kerklose wêreld kan bied as God se liefde nie. Volgens die Bybel is die liefde meer betekenisvol as al die geestelike gawes in die kerk. Selfs nie ’n sterk geloof of die vermoë om wonders te doen is so belangrik soos die liefde nie. Dit is wel so dat mense verskillende gawes ontvang, maar almal kan en moet die liefde hê. Daarom moet ons ons daaraan toewy om vir ander lief te wees – ons moet moeite doen om te probeer uitblink daarin om ons medemens liefde te wys. Dit moet boaan ons geestelike prioriteitslys staan. Geen ander gawe wat ’n mens het, kan in elk geval waarlik vrugte afwerp as dit nie met liefde gepaardgaan nie. Al dink jy jy het baie in die lewe bereik, maar die liefde is nie hoofsaak in jou lewe nie, is jy niks volgens die Woord van God. As kinders van die God van liefde moet ek en jy dit vir die wêreld tasbaar maak. Liefde moet ons as Christene se handelsmerk wees. So dikwels mors ons egter dag na dag ons tyd op sake wat verganklik is, maar die liefde het ewigheidswaarde en vergaan nooit nie. Die liefde is wonderlik en die genesende salf wat die stukkende wêreld bitter nodig het.